CELEX: 32020D0964
Language: et
Date: 2020-06-26 00:00:00
Title: Nõukogu otsus (EL) 2020/964, 26. juuni 2020, millega määratakse kindlaks Euroopa Liidu nimel rahvusvahelise oliivinõukogu liikmete nõukogus võetav seisukoht seoses oliiviõlide ja oliivijääkõlide suhtes kohaldatavate kaubandusstandarditega

6.7.2020   
               
               
                  ET
               
               
                  Euroopa Liidu Teataja
               
               
                  L 214/3
               
            
         NÕUKOGU OTSUS (EL) 2020/964,
         26. juuni 2020,
         millega määratakse kindlaks Euroopa Liidu nimel rahvusvahelise oliivinõukogu liikmete nõukogus võetav seisukoht seoses oliiviõlide ja oliivijääkõlide suhtes kohaldatavate kaubandusstandarditega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Vastavalt nõukogu otsusele (EL) 2016/1892 (1) allkirjastati 18. novembril 2016 ÜRO peakorteris New Yorgis liidu nimel 2015. aasta rahvusvaheline oliiviõli- ja lauaoliivileping („leping“), eeldusel et see sõlmitakse hilisemal kuupäeval. Leping jõustus ajutiselt 1. jaanuaril 2017 vastavalt selle artikli 31 lõikele 2.
                  
               
                     (2)
                  
                  
                     Leping sõlmiti liidu nimel 17. mail 2019 nõukogu otsusega (EL) 2019/848 (2).
                  
               
                     (3)
                  
                  
                     Lepingu artikli 7 lõike 1 kohaselt võtab rahvusvahelise oliivinõukogu liikmete nõukogu („liikmete nõukogu“) vastu otsuseid, millega muudetakse oliiviõlide ja oliivijääkõlide suhtes kohaldatavaid kaubandusstandardeid.
                  
               
                     (4)
                  
                  
                     Liikmete nõukogu võtab 29. juunist3. juulini 2020 toimuval 111. istungjärgul vastu otsused, millega muudetakse oliiviõlide ja oliivijääkõlide suhtes kohaldatavaid kaubandusstandardeid („muutmisotsused“).
                  
               
                     (5)
                  
                  
                     On asjakohane määrata kindlaks liidu nimel liikmete nõukogus võetav seisukoht, kuna vastu võetavad muutmisotsused toovad liidule kaasa õiguslikke tagajärgi rahvusvahelises kaubanduses rahvusvahelise oliivinõukogu teiste liikmetega ning need võivad otsustavalt mõjutada liidu õigust, nimelt komisjoni poolt vastavalt Euroopa Parlamendi ja nõukogu määruse (EL) nr 1308/2013 (3) artiklile 75 vastu võetud oliiviõli turustamisstandardeid.
                  
               
                     (6)
                  
                  
                     Liikmete nõukogu poolt vastuvõetavad muutmisotsused käsitlevad Δ-7-stigmastenooli kohta otsustamisskeemi lisamist rafineeritud oliiviõli ja sellise oliiviõli suhtes, mis koosneb rafineeritud oliiviõlist ja külmpressitud oliiviõlist, ning meetodi nimetuse, täpsuse ja arvväärtuste ning kromatogrammide läbivaatamist. Nimetatud muutmisotsuseid on komisjoni ja liikmesriikide oliiviõlisektori teadus- ja tehnikavaldkonna eksperdid põhjalikult arutanud. Muutmisotsused aitavad oliiviõlistandardeid rahvusvaheliselt ühtlustada ja loovad raamistiku, millega tagatakse aus konkurents oliiviõlisektori toodetega kauplemisel. Seepärast tuleks neid muutmisotsuseid toetada. Sellest tulenevalt on vaja muuta komisjoni määrust (EMÜ) nr 2568/91 (4).
                  
               
                     (7)
                  
                  
                     Kui osa liikmeid ei saa oma nõusolekut anda ja muutmisotsuse vastuvõtmine liikmete nõukogu 111. istungjärgul lükkub seetõttu edasi, tuleks seisukoht, mille kohaselt toetatakse muutmisotsuste vastuvõtmist, võtta liidu nimel sellise võimaliku menetluse raames, mida liikmete nõukogu kasutab otsuste kirjavahetuse teel vastuvõtmiseks vastavalt lepingu artikli 10 lõikele 6. Kirjavahetuse teel toimuv vastuvõtumenetlus tuleks algatada enne liikmete nõukogu järgmist korralist istungjärku 2020. aasta novembris.
                  
               
                     (8)
                  
                  
                     Liidu huvide säilitamiseks peaks liidu esindajatel olema liikmete nõukogus lubatud taotleda muutmisotsuste vastuvõtmise edasilükkamist hilisemale istungjärgule, kui enne kõnealust istungjärku või selle ajal esitatud uus teaduslik või tehniline teave seab tõenäoliselt kahtluse alla liidu nimel võetava seisukoha,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel liikmete nõukogu 111. istungjärgul, mis toimub 29. juunist3. juulini 2020, või menetluse raames, millega liikmete nõukogu võtab otsuseid vastu kirjavahetuse teel enne nõukogu järgmist korralist istungjärku 2020. aasta novembris, seoses oliiviõlide ja oliivijääkõlide suhtes kohaldatavate kaubandusstandarditega, on toetada liikmete nõukogu poolt oliiviõlide ja oliivijääkõlide suhtes kohaldatavate kaubandusstandardite muutmist käsitlevate otsuste vastuvõtmist (5).
         
         
            Artikkel 2
            Kui on tõenäoline, et artiklis 1 osutatud seisukohta võib mõjutada enne liikmete nõukogu 111. istungjärku või selle ajal esitatud uus teaduslik või tehniline teave, taotleb liit, et liikmete nõukogu poolt oliiviõlide ja oliivijääkõlide suhtes kohaldatavate kaubandusstandardite muutmist käsitlevate otsuste vastuvõtmine lükataks edasi seni, kuni määratakse kindlaks liidu seisukoht uue teabe alusel.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 26. juuni 2020
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  Nõukogu 10. oktoobri 2016. aasta otsus (EL) 2016/1892 2015. aasta rahvusvahelise oliiviõli- ja lauaoliivilepingu Euroopa Liidu nimel allkirjastamise ja selle ajutise kohaldamise kohta (ELT L 293, 28.10.2016, lk 2).
         
            (2)  Nõukogu 17. mai 2019. aasta otsus (EL) 2019/848 2015. aasta rahvusvahelise oliiviõli- ja lauaoliivilepingu Euroopa Liidu nimel sõlmimise kohta (ELT L 139, 27.5.2019, lk 1).
         
            (3)  Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).
         
            (4)  Komisjoni 11. juuli 1991. aasta määrus (EMÜ) nr 2568/91 oliiviõlide ja pressimisjääkide omaduste ja asjakohaste analüüsimeetodite kohta (EÜT L 248, 5.9.1991, lk 1).
         
            (5)  Vt dokument 8457/20: http://register.consilium.europa.eu.